04.05. HRVATSKI JEZIK

Zadatak: Glasno, nekoliko puta pročitaj tekst o Beskraju i zvijezdama

**O beskraju i zvijezdama**

Vječnost je beskrajan niz dana i noći – rekla je mama. A sad dosta pitanja i spavaj!

Ali ja sam počela brojiti dane i noći i silno željela razumjeti što je vječnost i što je beskrajno jer mislim da ipak negdje mora postojati kraj. Svaki dan ima kraj. I noć ima kraj. Svaki posao ima svoj kraj, pa čak i školska godina ima kraj iako se katkad ne čini tako.

Opasna mi je ta vječnost, tko zna odakle vreba tako bez početka i kraja kao bez glave i repa. Možda kao pas u igri i ona lovi svoj rep. Ne mogu je razumjeti. Ne mogu je izmjeriti. Nema metra za mjerenje vječnosti. Što ako se useli u školu pa ona nikad ne završi i nikad ne dođu praznici? Ili ako se ne npr. useli u zimu i nikad ne dođe ljeto? Što ako se Sunce i zvijezde umore jednog dana i jedne noći i uskrate nam svoju svjetlost i sjaj? Kako ćemo živjeti bez njih?

Obuzima me strah i brzo palim svjetlo pokraj kreveta. Uh, dobro j, još ima struje!

Ulazi mama i pita: Zašto ne spavaš?

Imam problem sa zvijezdama i vječnošću – kažem.

Zvijezde nisu problem, one su tu da nam svijetle i da nas raduju zauvijek.

U tome i jest problem – kažem. Što ako se umore od vječnosti i jedne noći ne upale?

Upalit će se, to im je posao – kaže mama.

A ako zaspu i zakasne na posao? To ne bi bilo čudno jer rade noćnu smjenu.

Zvijezde neće zaspati, one su dio tima, probudit će jedna drugu – sigurno će mama.

A Sunce, ono je jedno, tko će njega probuditi ako zaspi? I hoće li se potrošiti? – pitam uplašeno.

Ono ne spava – odgovara mama. Ono je poput ljubavi, što se više troši, više je ima. A sad dosta! Spavaj! Zvijezdama je noćas posao svijetliti, a tebi spavati! – I doda ono što uvijek doda: Ujutro je škola! I opet Sunce.

Ali mama, mama – dozivam. Nije mi jasno to s trošenjem, cipele se potroše i novac i sve se potroši pa možda i zvijezdama prijeti kraj.

Ne prijeti. Stvari su jednostavne. Neke su beskrajne i vječne, neke nisu. Cipele nisu. Sunce, zvijezde i ljubav jesu. A kad nešto nema kraja, onda se o tome i ne pitaš!

Klik! Mama je ugasila svjetlo.

Meni su ipak ostala neka otvorena pitanja. Sad znam da su i pitanja beskrajna. Zato i sutra mogu o njima razmišljati, i preksutra i… uh, zijeva mi se.

Gledam kroz prozor, nebo se osulo malim svjetlima, ima ih beskrajno mnogo, to me smiruje.

O, da, tu je i Mjesec, na njega sam zaboravila.

Ljiljana Lokin